Jesu Nicodemore uúkũka be'ro Judéia wamêtiropɨ ɨ̃sâ kɨ̃ɨ̂ bu'erã́re sɨ'orí wa'âwĩ.
Toopɨ́re masaré wamê yeerã,
yoâ kurekãpɨta niîwɨ.
João wamê yeegɨ kɨ̃ɨ̂re bu'îri da'rerí wi'ipɨ sõroátoho dɨporo kɨ̃ɨ́ kẽ'ra wamê yeegɨ weewĩ́ Enṍ wamêtiri makapɨ.
Enṍ Salĩ́ wamêtiro pɨ'to niîwɨ.
Toopɨ́re diâ pahirí maa niîwɨ.
Masá kɨ̃ɨ̂ tiropɨ wamê yee dutirã wa'âwã.
Kɨ̃ɨ̂ tohô weerí kura ni'kâ nɨmɨ João bu'esére siru tuúrã ni'kɨ́ Judeu masɨ me'ra dɨ'sâ soo wã'kokãrã niîwã.
Judeu masa koe wɨáse noho me'ra dɨ'sâ sookãrã niîwã.
Tohô wa'âka be'ro kɨ̃ɨ̂ bu'erã́ Joãore niîkãrã niîwã:
—Ɨ̃sâre bu'egɨ́,
sõ'ó niîka tero Jordão siâkihipɨ mɨ'ɨ̂ me'ra niî'kɨ,
Ɨ̃sâre mɨ'ɨ̂ werê'kɨ ni'kâroakãre kɨ̃ɨ̂ wamê yeegɨ weeámi.
Niî pe'tirã kɨ̃ɨ̂re siru tuúrã weeáma.
João naâre yɨ'tíkɨ niîwĩ:
—Õ'âkɨ̃hɨ dutîtikã,
masá kɨ̃ɨ̂re siru tuúti boosama.
Mɨsâ yɨ'ɨ̂ werê'kere tɨ'ó tohawɨ.
Yɨ'ɨ̂ “Õ'âkɨ̃hɨ besé'kɨ meheta niî'”,
niîwɨ.
Yɨ'ɨ̂ kɨ̃ɨ̂ dɨporo o'ôo' yuu mɨ'ta'kɨ niî'.
A'tîro pe'e niî'.
Ni'kɨ́ amûkã dɨ'tekã́,
kɨ̃ɨ̂ nɨmó kɨ̃ɨ yagó se'saro niîsamo.
Kɨ̃ɨ̂ me'rakɨ̃hɨ kɨ̃ɨ̂ dɨ'tekã́ ĩ'yâgɨ,
e'katí tamusami.
Jesu ã'rí amûkã dɨ'té'kɨ weeró noho niîmi.
Masá kɨ̃ɨ̂re siru tuúrã kɨ̃ɨ̂ nɨmó weeró noho niîma.
Tohô weégɨ yɨ'ɨ̂ kɨ̃ɨ̂ me'rakɨ̃hɨ masá kɨ̃ɨ̂re siru tuúkã ĩ'yâgɨ,
e'katí tamu'.
Masá ĩ'yóropɨ kɨ̃ɨ̂ siâpe me'ra yɨ'ɨ̂ bu'ipɨ wa'âgɨsami.
Yɨ'ɨ̂ pe'e mehô niigɨ́ tohagɨ́sa',
niîkɨ niîwĩ João kɨ̃ɨ̂ bu'erã́re.
João kɨ̃ɨ̂ bu'erã́re niî nemokɨ niîwĩ taha:
—Jesu ɨ'mɨ̂sepɨ a'tî'kɨ niî pe'tirã yɨ'rɨóro niîmi.
A'tí di'takɨ̃hɨ a'tokãhásere uúkũsami.
Ɨ'mɨ̂sepɨ a'tî'kɨ pe'e niî pe'tirã yɨ'rɨóro niîmi.
Kɨ̃ɨ̂ ɨ'mɨ̂sepɨ ĩ'yâ'kere,
kɨ̃ɨ̂ tɨ'ó'kere uúkũsami.
Neê ni'kɨ́ kɨ̃ɨ̂ uúkũsere ẽho peótisami.
Tohô niîmikã,
ni'karérã kɨ̃ɨ̂re ẽho peóma.
Naâ kɨ̃ɨ̂re ẽho peórã,
“Õ'âkɨ̃hɨ diakɨ̃hɨ́ta uúkũmi”,
niî ĩ'yomá.
Õ'âkɨ̃hɨ Jesu Cristore Espírito Santore kɨó yɨ'rɨkã weékɨ niîwĩ.
Tohô weégɨ kɨ̃ɨ̂ pakɨ yeére uúkũmi.
Õ'âkɨ̃hɨ kɨ̃ɨ̂ makɨré ma'ígɨ,
niî pe'tisere,
niî pe'tirãre dutî masisere o'ôkɨ niîwĩ.
Kɨ̃ɨ̂ makɨré ẽho peórã noho katî nu'kusere kɨomá.
Kɨ̃ɨ̂re ẽho peó sĩ'ritirã pe'e Õ'âkɨ̃hɨ tiropɨ wa'âsome.
Õ'âkɨ̃hɨre ɨpɨ́tɨ bu'îri da'rê no'orãsama.